altay_sooktor
Э.Палкин. 
ЧАҤКЫР ТЕҤЕРИ
 
 Јӱрӱмде бис нени де тыҥ,
 Акту сӱӱп јӱрер учурлу.
 Ол тужында ийдеҥ де јаан,
 Санааҥ да јарт, кӧп аргалу.
 Кезикте, калак, бис јӱрӱмди
 Тӱс јалаҥга тӱҥей кӧрӧдис.
 Ээн боро карлу телкемдер
 Эбире деп бодойдыс.
 Кезикте кӧрзӧҥ, бу јӱрӱмге
 Айылдап келген кижидий бис.
 Андый болордо, айылыс кайда?
 Јерис кайда? Качан јанарыс?
 Айылдап келген айылчы болуп,
 Кӱн ӧдӧрин бис сакыйдыс.
 Кемге де бодоп иженип јадыс,
 Керек беди деп кол јаҥыйдыс.
 Эбире ончо кеен јӱрӱмге
 Туристтердий кӧрӱп турадыс.
 Кӧрӱмјизи јок болгондо, 
 Кӧрбӧӧчӧҥ болуп бис ӧдӧдис.
 Је јӱрӱмниҥ, бу ӧйистиҥ
 Ээзи болотон бис салымду.
 - Мен этпезем, кем де этпес!- деп,
 Јӱретен кату бис јаҥду.
 Кажы ла кижиниҥ јакшызы кӧп:
 Јайыла тӱшкен јалаҥдардый,
 Кӧгӧрип барган ӧзӧктӧрдий,
 Јаан туулардыҥ бийигиндий,
 Коркыраган коол суулардый…
 Ол јерлерге барарга энчикпейдим:
 Сууларынаҥ ичип јанзам,
 Теҥериде куу тумандый,
 Узак, узак ӧйлӧргӧ
 Кыр суузындый ару кӧстӧр,
 Кызыл чечектий јараш кылык,
 Јажыл јайдый јылу сӧстӧр,
 Кайадый бек кайыр чындык;
 Јалкын кептӱ јараштар,
 Кӱкӱрт-јааштый кӱӱн-санаалар-
 Ончозы бистиҥ от ырызыс,
 Биске берилген јажына!
 Кажы ла кижиниҥ јакшызын
 Јаш баланы кичеегендий, чеберлеп,
 Кӱйген оттоҥ јалтангадый, јалтанып,
 Ӧскӱрзин деп, кичеезин деп,
 Тӧзӧп койгон јӱрӱм бар.
 Јакшыҥды сен, кайа-ташта алтын чылап,
 Јадып калар деп бодобо,
 Јӱс јылдарга јер ӱстинеҥ
 Бедреген ырызыс деп сен чото.
 Јайым сеге берилген, јайа тартып јалбырат.
 Јакшызын улус јер ӱстине изи эдип артырат.
 Кижиниҥ јакшызы кӱн јаркындый-
 Кайдаҥ ла кӧрӱнер.
 Јолыҥа туман турза- чӧкӧбӧ:
 Кӱн тӱҥей ле ӧксӧп келер.
 Је качажып, јӱзӱн-башка једикпестер јолыста бар-
 Ончо тутактар, буудактар
 Темирдеги кызыл таттый,
 Је тӱҥей ле арчылып калар.
 Тат ӧткӱре- болоттыҥ казыр јаркыны.
 Туман ӧткӱре- кӧк-чаҥкыр теҥери:
 Тӱнде болзо- јылдыстар ла Ай,
 Тӱште болзо- Кӱн!